L 103/44
ET
Euroopa Liidu Teataja
18.4.2023
IV LISA
MÕÕTMISMEETODID JA ARVUTUSED Mõõtmisel ja arvutamisel kasutatakse harmoneeritud standardeid, mille viitenumbrid on sel eesmärgil avaldatud Euroopa Liidu Teatajas, või muid usaldusväärseid, täpseid ja korratavaid üldtunnustatud tipptaseme meetodeid.
Võrguühendusega seadmete katsetamisel võetakse arvesse järgmisi üldtingimusi.
a) Ooteseisundis võrguühendusega seadme energiatarbimise mõõtmiseks desaktiveeritakse või ühendatakse lahti seadme kõik võrgupordid.
b) Kui seade vajab kavandatud kasutuseks aktiivset kaabliühendust vähemalt ühe võrgupordiga, on lubatud need võrgupordid kaabli lahtiühendamise asemel käsitsi desaktiveerida.
c) Järgmist toimingut kasutatakse võrguühendusega ooteseisundi energiatarbimise mõõtmiseks ja toitehaldusfunktsiooni katsetamiseks: 1) kui seadmel on ühte liiki võrgupordid ja kui neid sama liiki võrguporte on kaks või rohkem, valitakse pisteliselt üks neist võrguportidest ja ühendatakse asjakohasesse suurimale pordi näitaja väärtusele vastavasse võrku.
Kui seadmel on mitu raadiovõrgu porti, mis on ühte liiki, tuleb võimaluse korral desaktiveerida teised võrgupordid.
Kui seadmel on mitu traadiga võrguporti, mis on ühte liiki, tuleb võimaluse korral teised võrgupordid lahti ühendada.
Kui seadmel on ainult üks võrguport, ühendatakse see port asjakohasesse suurimale pordi näitaja väärtusele vastavasse võrku.
Katsetatav seade lülitatakse sisse.
Seade, mis annab kaugjuhtimiskäskluse katsetatava seadme taasaktiveerimiseks, ühendatakse asjakohasesse võrku, lülitatakse sisse ja see on valmis andma vajaduse korral käsklust.
Kui katsetatav seade on sisse lülitatud ja töötab korralikult, võib valida võrguühendusega ooteseisundi ja mõõta tarbimisvõimsust.
Siis saadetakse võrgupordi kaudu seadmesse asjakohane käsklus ja kontrollitakse, kas seade taasaktiveerus; 2) kui seadmel on mitut liiki võrguporte, tehakse igat liiki võrgupordi puhul järgmine toiming.
Kui seadmel on teatavat liiki võrguporte kaks või enam, valitakse pisteliselt igast liigist üks võrguport ja ühendatakse asjakohasesse suurimale pordi näitaja väärtusele vastavasse võrku.
Kui teatud liiki võrguporte on ainult üks, ühendatakse see port asjakohasesse suurimale pordi näitaja väärtusele vastavasse võrku.
Traadiga võrgupordid, mida ei kasutata, ühendatakse lahti ja raadiovõrgu pordid, mida ei kasutata, desaktiveeritakse.
Katsetatav seade lülitatakse sisse.
Seade, mis annab kaugjuhtimiskäskluse katsetatava seadme taasaktiveerimiseks, ühendatakse asjakohasesse võrku, lülitatakse sisse ja see on valmis andma vajaduse korral käsklust.
Kui katsetatav seade on sisse lülitatud ja töötab korralikult, võib valida võrguühendusega ooteseisundi ja mõõta tarbimisvõimsust.
Siis saadetakse võrgupordi kaudu seadmesse asjakohane käsklus ja kontrollitakse, kas seade taasaktiveerus.
Kui ühes füüsilises võrgupordis paikneb kahte või enamat liiki (loogilisi) võrguporte, tuleb kirjeldatud toimingut korrata iga loogilise võrgupordi liigi puhul, kusjuures teised loogilised võrgupordid tuleb loogiliselt lahti ühendada.
d) Igat liiki kodumajapidamises kasutatavate kohvimasinate korral mõõdetakse energiatarbimist pärast viimase kohvivalmistamistsükli lõppemist või asjakohasel juhul pärast sadestiseemaldus- või puhastustoimingu või kasutaja tehtava toimingu lõppemist, välja arvatud juhul, kui on tekkinud häire, mis nõuab kasutaja sekkumist kahju või õnnetuse ärahoidmiseks.